CELEX: 32020R1314
Language: el
Date: 2020-07-10 00:00:00
Title: Κατ’ εξουσιοδότηση κανονισμός (ΕΕ) 2020/1314 της Επιτροπής της 10ης Ιουλίου 2020 για την τροποποίηση των παραρτημάτων II και III του κανονισμού (ΕΕ) αριθ. 1307/2013 του Ευρωπαϊκού Κοινοβουλίου και του Συμβουλίου όσον αφορά τα εθνικά και τα καθαρά ανώτατα όρια για τις άμεσες ενισχύσεις για ορισμένα κράτη μέλη για το ημερολογιακό έτος 2020

22.9.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 307/1
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2020/1314 ΤΗΣ ΕΠΙΤΡΟΠΗΣ
         της 10ης Ιουλίου 2020
         για την τροποποίηση των παραρτημάτων II και III του κανονισμού (ΕΕ) αριθ. 1307/2013 του Ευρωπαϊκού Κοινοβουλίου και του Συμβουλίου όσον αφορά τα εθνικά και τα καθαρά ανώτατα όρια για τις άμεσες ενισχύσεις για ορισμένα κράτη μέλη για το ημερολογιακό έτος 2020
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1307/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί θεσπίσεως κανόνων για άμεσες ενισχύσεις στους γεωργούς βάσει καθεστώτων στήριξης στο πλαίσιο της κοινής γεωργικής πολιτικής και για την κατάργηση του κανονισμού (ΕΚ) αριθ. 637/2008 και του κανονισμού (ΕΚ) αριθ. 73/2009 του Συμβουλίου (1), και ιδίως το άρθρο 6 παράγραφος 3 και το άρθρο 7 παράγραφος 3,
         Εκτιμώντας τα ακόλουθα:
         
                     (1)
                  
                  
                     Σύμφωνα με το άρθρο 11 παράγραφος 6 τρίτο εδάφιο του κανονισμού (ΕΕ) αριθ. 1307/2013, ορισμένα κράτη μέλη κοινοποίησαν στην Επιτροπή έως τις 31 Δεκεμβρίου 2019 την απόφασή τους όσον αφορά τη μείωση του ποσού των άμεσων ενισχύσεων σύμφωνα με το άρθρο 11 παράγραφος 1 του εν λόγω κανονισμού και το εκτιμώμενο προϊόν της μείωσης για το ημερολογιακό έτος 2020.
                  
               
                     (2)
                  
                  
                     Σύμφωνα με το άρθρο 14 παράγραφος 1 έκτο εδάφιο του κανονισμού (ΕΕ) αριθ. 1307/2013, ορισμένα κράτη μέλη κοινοποίησαν στην Επιτροπή έως τις 31 Δεκεμβρίου 2019 την απόφασή τους να διαθέσουν ως πρόσθετη στήριξη, στο πλαίσιο του Ευρωπαϊκού Γεωργικού Ταμείου Αγροτικής Ανάπτυξης (ΕΓΤΑΑ) το 2021, ορισμένο ποσοστό του ετήσιου εθνικού ανώτατου ορίου για άμεσες ενισχύσεις για το ημερολογιακό έτος 2020.
                  
               
                     (3)
                  
                  
                     Σύμφωνα με το άρθρο 14 παράγραφος 2 έκτο εδάφιο του κανονισμού (ΕΕ) αριθ. 1307/2013, ορισμένα κράτη μέλη κοινοποίησαν στην Επιτροπή έως τις 8 Φεβρουαρίου 2020 την απόφασή τους να διαθέσουν ως άμεσες ενισχύσεις για το ημερολογιακό έτος 2020 ορισμένο ποσό της στήριξης που πρόκειται να χρηματοδοτηθεί στο πλαίσιο του ΕΓΤΑΑ κατά το οικονομικό έτος 2021.
                  
               
                     (4)
                  
                  
                     Με βάση τις εν λόγω κοινοποιήσεις, ο κατ’ εξουσιοδότηση κανονισμός (ΕΕ) 2020/756 της Επιτροπής (2) προσαρμόζει, για το ημερολογιακό έτος 2020, τα εθνικά ανώτατα όρια και τα καθαρά ανώτατα όρια για άμεσες ενισχύσεις που καθορίζονται, αντίστοιχα, στα παραρτήματα II και III του κανονισμού (ΕΕ) αριθ. 1307/2013.
                  
               
                     (5)
                  
                  
                     Ωστόσο, οι εξαιρετικές περιστάσεις που προκλήθηκαν από την πανδημία COVID-19 και τα επακόλουθα μέτρα ανάσχεσης που ελήφθησαν τα κράτη μέλη εκθέτουν τους γεωργούς σε σοβαρές δυσκολίες. Για να μετριαστούν οι επιπτώσεις αυτών των δυσκολιών, ορισμένα κράτη μέλη έχουν ζητήσει να αναθεωρήσουν τις αποφάσεις τους όσον αφορά τις μεταφορές μεταξύ πυλώνων. Λαμβανομένου υπόψη του πρωτοφανούς χαρακτήρα της παρούσας συγκυρίας, κρίνεται σκόπιμο να γίνουν δεκτά τα εν λόγω αιτήματα υπό την προϋπόθεση ότι τα αναθεωρημένα ποσά και οι αναθεωρημένες αποφάσεις δεν συνεπάγονται παραβίαση της δικαιολογημένης εμπιστοσύνης των αιτούντων.
                  
               
                     (6)
                  
                  
                     Πιο συγκεκριμένα, η Δανία κοινοποίησε στην Επιτροπή αναθεώρηση της προηγούμενης απόφασής της που κοινοποιήθηκε σύμφωνα με το άρθρο 14 παράγραφος 1 έκτο εδάφιο του κανονισμού (ΕΕ) αριθ. 1307/2013. Το Βέλγιο ακύρωσε την προηγούμενή του απόφαση μεταφοράς.
                  
               
                     (7)
                  
                  
                     Επιπλέον, η Βουλγαρία, η Δανία, η Κροατία, το Λουξεμβούργο και η Πορτογαλία κοινοποίησαν στην Επιτροπή αναθεώρηση της προηγούμενης απόφασής τους που κοινοποιήθηκε σύμφωνα με το άρθρο 14 παράγραφος 2 έκτο εδάφιο του κανονισμού (ΕΕ) αριθ. 1307/2013.
                  
               
                     (8)
                  
                  
                     Συνεπώς, είναι αναγκαίο να προσαρμοστούν εκ νέου, για το ημερολογιακό έτος 2020, τα ανώτατα όρια που καθορίζονται στα παραρτήματα II και III του κανονισμού (ΕΕ) αριθ. 1307/2013 προκειμένου να ενσωματωθούν τα αναθεωρημένα ποσά και οι αναθεωρημένες αποφάσεις που κοινοποιήθηκαν.
                  
               
                     (9)
                  
                  
                     Ως αποτέλεσμα των αναθεωρημένων αποφάσεων που κοινοποίησε η Δανία, τα εθνικά και τα καθαρά ανώτατα όρια για άμεσες ενισχύσεις για το έτος 2020 παραμένουν αμετάβλητα. Ως εκ τούτου, δεν είναι αναγκαίο να προσαρμοστούν τα ανώτατα όρια που καθορίζονται στο πλαίσιο του κατ’ εξουσιοδότηση κανονισμού (ΕΕ) 2020/756 όσον αφορά τη Δανία.
                  
               
                     (10)
                  
                  
                     Επιπλέον, σύμφωνα με το άρθρο 137 παράγραφος 1 δεύτερο εδάφιο της συμφωνίας για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας, ο κανονισμός (ΕΕ) αριθ. 1307/2013, όπως θα εφαρμόζεται το έτος 2020, δεν εφαρμόζεται στο Ηνωμένο Βασίλειο για το έτος υποβολής αιτήσεων 2020. Ως εκ τούτου, δεν χρειάζεται να καθοριστούν νέα ανώτατα όρια για το έτος 2020 όσον αφορά το Ηνωμένο Βασίλειο.
                  
               
                     (11)
                  
                  
                     Συνεπώς, τα παραρτήματα II και III του κανονισμού (ΕΕ) αριθ. 1307/2013 θα πρέπει να τροποποιηθούν αναλόγως.
                  
               
                     (12)
                  
                  
                     Δεδομένου ότι οι τροποποιήσεις που εισάγονται με τον παρόντα κανονισμό επηρεάζουν την εφαρμογή του κανονισμού (ΕΕ) αριθ. 1307/2013 για το έτος 2020, ο παρών κανονισμός θα πρέπει να αρχίσει να ισχύει την επομένη της δημοσίευσής του και θα πρέπει να εφαρμόζεται από την 1η Ιανουαρίου 2020,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Τα παραρτήματα II και III του κανονισμού (ΕΕ) αριθ. 1307/2013 τροποποιούνται σύμφωνα με το παράρτημα του παρόντος κανονισμού.
         
         
            Άρθρο 2
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            Εφαρμόζεται από την 1η Ιανουαρίου 2020.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 10 Ιουλίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 347 της 20.12.2013, σ. 608.
         
            (2)  Κατ’ εξουσιοδότηση κανονισμός (ΕΕ) 2020/756 της Επιτροπής, της 1ης Απριλίου 2020, για την τροποποίηση των παραρτημάτων II και ΙΙΙ του κανονισμού (ΕΕ) αριθ. 1307/2013 του Ευρωπαϊκού Κοινοβουλίου και του Συμβουλίου (ΕΕ L 179 της 9.6.2020, σ. 1).
      
      
         
            ΠΑΡΑΡΤΗΜΑ
            Τα παραρτήματα II και ΙΙΙ του κανονισμού (ΕΕ) αριθ. 1307/2013 τροποποιούνται ως εξής:
            
                        1)
                     
                     
                        στο παράρτημα II, οι καταχωρίσεις για το ημερολογιακό έτος 2020 που αφορούν το Βέλγιο, τη Βουλγαρία, την Κροατία, το Λουξεμβούργο και την Πορτογαλία αντικαθίστανται από τις ακόλουθες:
                        
                                    Ημερολογιακό έτος
                                 
                                 
                                    2020
                                 
                              
                                    «Βέλγιο
                                 
                                 
                                    505 266 »
                                 
                              
                                    «Βουλγαρία
                                 
                                 
                                    866 720 »
                                 
                              
                                    «Κροατία
                                 
                                 
                                    348 281 »
                                 
                              
                                    «Λουξεμβούργο
                                 
                                 
                                    35 276 »
                                 
                              
                                    «Πορτογαλία
                                 
                                 
                                    684 355 »
                                 
                              
                  
                        2)
                     
                     
                        στο παράρτημα III, οι καταχωρίσεις για το ημερολογιακό έτος 2020 που αφορούν το Βέλγιο, τη Βουλγαρία, την Κροατία, το Λουξεμβούργο και την Πορτογαλία αντικαθίστανται από τις ακόλουθες:
                        
                                    Ημερολογιακό έτος
                                 
                                 
                                    2020
                                 
                              
                                    «Βέλγιο
                                 
                                 
                                    505,3»
                                 
                              
                                    «Βουλγαρία
                                 
                                 
                                    867,1»
                                 
                              
                                    «Κροατία
                                 
                                 
                                    348,3»
                                 
                              
                                    «Λουξεμβούργο
                                 
                                 
                                    35,3»
                                 
                              
                                    «Πορτογαλία
                                 
                                 
                                    684,5»